Mors-Thy  ser ud til at blive det hårdest ramte område i Nordjylland i det varsel, TV 2 VEJRET har udsendt om skybrud og torden det meste af lørdagen. Først de vestlige egne, og sidenhen for de østlige.

Efter en fredag med både torden og skybrud flere steder, venter nu en lørdag, hvor der endnu engang er risiko for kraftige tordenbyger med kraftig regn og skybrud. Allerede lørdag morgen er der godt gang i lynaktiviteten over Nordsøen, hvor lokale tordenbyger også er opstået langs den jyske vestkyst i området omkring Ringkøbing Fjord. Det bliver startskuddet til en dag, hvor ustabil luft over Danmark sørger for, at der stort set hele dagen er risiko for kraftige tordenbyger. Først er det over de vestlige egne, at risikoen er størst. Sidenhen følger de østlige egne trop i aftentimerne. Derfor har TV 2 VEJRET udsendt et varsel om torden og skybrud for stort set hele landet, der gælder fra middag og frem til den kommende nat. Risikoen er størst i Nord- og Nordvestjylland, mens Bornholm forventes at gå fri. Lolland, Falster og Sjælland er markeret som et fokusområdet. Det betyder, at TV 2 VEJRET holder særligt øje med disse områder, da varslet formentlig skal opgraderes på disse kanter i løbet af dagen. På TV 2 VEJRETs radar kan du altid følge med i, hvor de kraftige byger er, og er på vej hen. Formiddagen byder på byger i vest og tørvejr i øst Dagen er begyndt med kraftige byger i Jylland, hvilket fortsætter op af formiddagen, hvor kraftige tordenbyger kan dannes ved hjælp af Nordsøens lune vand. Flere andre steder i Jylland forventes en del skyer og lokale byger. Længere mod øst kan man derimod se frem til nogle tørre formiddagstimer, hvor der også bliver plads til lidt eller nogen sol. Temperaturen inden middag kravler over de østlige egne op over 20 graders varme, mens det bliver mere behersket med omkring 18 grader mod vest. Kraftige tordenbyger over de vestlige egne i eftermiddag Efter middag træder varslet i kraft. I første omgang er det Jylland og Fyn, hvor solopvarmning i eftermiddag kan danne lokale tordenbyger hele dagen. De forventes at blive kraftigst i den nordlige del af Jylland. I forbindelse med tordenbygerne kan der både komme hagl og kraftige vindstød. Over de østlige egne forventes pænt sommervejr i eftermiddag med nogen sol og op til 23 graders varme. På Bornholm bliver eftermiddagen decideret solrig. Torden og kraftig regn til de østlige landsdele i aften I aften er det så de østlige egne, der kan vente voldsomt vejr, idet en front går i land fra syd med kraftig regn og torden. Især Lolland, Falster, Sjælland og dele af Fyn kan vente torden og måske skybrud. Lige nu er det kun en risiko, men TV 2 VEJRET holder øje med dette regnvejr, hvor risikoen i løbet af lørdagen kan blive opgraderet til et reelt varsel. Når dagen er gået kan man flere steder forvente at have fået over 20 millimeter nedbør.